Zvolenská, Zuzana, ministerka zdravotníctva SR (2014-05-28):
Ďakujem, pán predsedajúci. Vážené dámy a vážení páni, vzhľadom na rozsiahly čas, ktorý tomu sme venovali už aj v prvom čítaní a na veľkú diskusiu, ktorá prebehla aj na výboroch, ja by som si dovolila zrekapitulovať pre mňa najdôležitejšie časti a zaujať stanoviská veľmi, veľmi stručne. Základom, o čom sa najmä diskutovalo na základe tejto novely, je novinka, to tzv. preplácanie vlastne tzv. deviatich výkonov v domovoch ošetrovateľských služieb, pardon, v domovoch, v sociálnych zariadeniach, ospravedlňte ma, a ich preplácanie, najmä diskusia ohľadne množstva týchto výkonov a spôsobu, akým sa bude vlastne realizovať táto ošetrovateľská zdravotná starostlivosť na pôde týchto zariadení. Sú tu vlastne dva, dva názory, ktoré ja z hľadiska odborného by som rada teda skutočne okomentovala a to, najmä to, že už v tejto chvíli nie je pravdou, že nám vznikajú vlastne pacienti nejakého prvého alebo druhého stupňa a že niekto bude mať a niekto nebude mať prístup k zdravotnej starostlivosti. Bolo tu spomínané, že je to na základe hlavne toho, že vznikla novela zákona, kde ošetrovateľské výkony boli stanovené v rámci sociálnych služieb do doplnkových služieb. Ale v rámci verejného zdravotného poistenia, ktoré zabezpečuje právo na bezplatnú zdravotnú starostlivosť, ako je definovaná v ústave, my jednoznačne hovoríme o práve na preplácanie určitých výkonov v rámci zákona o rozsahu zdravotnej starostlivosti. Na základe indikácie lekára vzniká, vzniká potreba poskytnutia zdravotnej starostlivosti a v zmysle zákona, pokiaľ je stanovená v zákone o rozsahu zdravotnej starostlivosti má jednoznačne pacient nárok na to, aby bola uhradená z verejného zdravotného poistenia a toto je naozaj primárne úlohou zdravotných poisťovní. Na túto tému tu bol predložený pozmeňovací návrh aj pána poslanca Novotného, ktorý ja považujem vcelku za duplicitný a úplne zbytočne zmätočný, pretože tak to teraz je. Ten, kto vie, ako sa v súčasnej dobe poskytuje táto zdravotná starostlivosť, vie, že tak ako sme nastavili doplnkovo možnosť poskytovania ošetrovateľských výkonov v týchto domovoch vlastnými zamestnancami, tak tu stále existuje, existujú klasickí poskytovatelia zdravotnej starostlivosti ADOS-ky a DOS-ky. Okrem nich aj všetci ostatní, či už ambulantný zdravotný poskytovateľ alebo ústavný, všetci fungujú len na možnosti uzatvorenia zmluvy so zdravotnou poisťovňou, ktorá zároveň nakladá s verejnými zdrojmi a je zodpovedná za to, že uzatvára tie zmluvy tak, aby boli v súlade s potrebami zamestnancov. Takto tu bolo čítané aj stanovisko jednej zo súkromných poisťovní. Tu vzniká špeciálny prípad, kedy aj kto, bola tu taká, myslím, pani poslankyňa mala diskusiu o DOS-ke, objednávka, keď to nazvem tak, tejto zdravotnej poisťovni pri ošetrovateľských výkonoch je vždy viazaná na konkrétnu osobu, prepláca sa na konkrétnu osobu. Čiže tu určite nie je rozdiel medzi pacientom či už doma ležiacim, alebo pacientom ležiacim v takomto zariadení. Rozširuje sa len tu možnosť, že pokiaľ je tu kvalitná zdravotná starostlivosť, ktorú pacient o ňu stojí a je mu poskytovaná zamestnancami tohto, tohto zariadenia, ktoré v zmysle poskytovania je určitým spôsobom zdravotníckym zariadením, je tu tá možnosť. Vždy, pokiaľ indikuje lekár takéto výkony, je tu možnosť, pokiaľ by nemal zmluvu so zdravotnou poisťovňou, konkrétne sociálne zariadenie, príde DOS-Ka alebo ADOS-ka teda, pardon, a má pacient na tieto vždy nárok v rozsahu, ako to stanovuje zákon, každý z pacientov. Keby to bolo inak, bola by tu povinnosť zazmluvniť, sú tu diskriminovaní ľudia s rovnakými diagnózami, ktorých si rodinní príslušníci nechali doma, starajú sa o nich v domácnostiach a ktorí rovnako používajú zdravotnú starostlivosť ošetrovateľskú cez ADOS-ky a DOS-ky. Pre mňa trošku zmätočné bolo možno vystúpenie pána poslanca Uhliarika, ktorý na jednej strane hovoril práve o, o listoch, ktoré sme dostali zo strany jednotlivých združení, ktoré hovoria o tom, že je potrebné zväčšiť tento rozsah, je potrebné viac ako deväť výkonov a je potrebná povinnosť zazmluvniť, aby tam nevznikali disproporcie a na druhej strane vyslovil nesúhlas vlastne s, s čerpaním verejných zdrojov z verejného zdravotného poistenia, ktoré, ako povedal, hoci to je teda málo, do práve týchto zariadení. Takže je tu v tejto chvíli tento kompromisný návrh. Ja by som to nazvala takým prvým pilotným krokom, kedy skutočne na základe stretnutia odborníkov boli vybrané tieto zákony, tieto výkony. Stále je tu možnosť, aby každý pacient použil klasického poskytovateľa zdravotnej starostlivosti a rozhodne nevzniká medzi nimi rozdiel a pokiaľ je indikovaná zdravotná starostlivosť v rozsahu, ktorú podľa zákona štát má platiť, tak ju zaplatí každému bez ohľadu na to, kde má pobyt, či je klientom, alebo je doma. Veľa som už o tom rozprávala, takže rozhodne by som len, pre mňa je veľmi dôležité, aby bolo jasné, že tu je stále tá možnosť a pokiaľ hovoríme o poskytovaní vlastnými zamestnancami, hovoríme o tom, že nemôžu byť delegované na nejaké osoby, ako je trebárs uvedené v pozmeňovacom návrhu, ale vždy je možnosť, aby sa klient poisťovne, v tejto v chvíli pacient alebo teda klient aj toho zariadenia obrátil na zdravotnú poisťovňu a požiadal o zabezpečenie tejto starostlivosti aj inak, aj DOS-kou a ADOS-kou, pardon, ADOS-kou. To je pre mňa najdôležitejšia časť. Rovnako chcem poďakovať aj pani poslankyni, ktorá predviedla heroický výkon v zmysle rokovacieho poriadku, ale ktorá si najmä našla naozaj čas a my sme veľmi podrobne prešli všetky tieto pozmeňovacie návrhy, identifikovali sme tam problémové miesta a budeme radi, ak táto spolupráca bude pokračovať. Ale skutočne v tých návrhoch sú niektoré zásadné veci, ktoré kolidujú alebo narážajú, či už v prípade ochrany novorodencov na ochranu osobných údajov v rámci mailovej korešpondencie, či niektoré doby a lehoty ako prípadne tri kalendárne dni v prípade pôrodov, ktoré sú aj cez víkend a sú tu ambulantné hodiny lekárov, ale budem veľmi rada, pokiaľ tieto zákony, pokiaľ návrhy týchto zákonov v tých častiach, ktoré sme sa zhodli, že bude treba hľadať možno inú cestu, ale určite dopracujeme. V takejto podobe ich podporiť nemôžeme, u každého z rôznych dôvodov. Na tému novely tohto zákona bolo otvorených niekoľko tém. Ja by som len možno spresnila veľmi, veľmi stručne to, čo bolo otvorené. Jednak celková situácia v zdravotníctve, kde my neplánujeme žiadne akčné plány, my ich realizujeme a realizujeme ich naozaj úspešne a nakladáme oveľa, oveľa efektívnejšie so zdrojmi, ktoré máme k dispozícii. Realizujeme aj mnohé prísľuby, ktoré neboli nejakým spôsobom kryté a postupne ich vykrývame, pripravili sme návrh a už ideme predstavovať finálny návrh pre koncepčné odmeňovanie v štátnych zdravotných zariadeniach pre všetkých zdravotníckych pracovníkov, nielen pre vybrané skupiny. Rovnako v najbližších dňoch, teraz už dokončujeme s poslednými VÚC-kami kolo rokovaní, lebo my vždy najprv predrokujeme s tými, koho sa to týka. Pripravili sme aj úpravu poplatkov a bude mi veľkým potešením vám ju predstaviť v najbližších dňoch. Takisto ako zbytočne sa vraciame k termínom DRG, kde sme hneď na začiatku, ako sme nastúpili, jasne povedali, že tie termíny nie sú stanovené realisticky a boli sme na to upozornení nemeckým partnerom DRG, ktorý sám má tieto termíny oveľa, oveľa dlhšie a upozorňoval predchádzajúce vedenie Úradu pre dohľad nad zdravotnou starostlivosťou, že toto nie je dobré, to takto skracovať. Budeme na túto tému usporadúvať aj spoločné stretnutia s českými partnermi, ktorí implementujú možno iný model a radi vás na ňom privítame, pretože tie skúsenosti sú veľké a možnože oveľa prekvapivejšie tie výsledky, ako očakávame. Dúfam, že som na nič nezabudla, pokiaľ nie, tak som k dispozícii, ale ja by som takto len veľmi stručne. Ďakujem veľmi pekne.